《游盘龙山歌答桃源洞天主人》
清代·王昌麟

桃源主人示我盘龙吟，动我升高眺远之雄心。马背不如人背稳，跨之可上昆仑岑。

主人好游意超迈，导我乘云观上界。随处溪山百丈图，旋行旋展天手快。

偕吾徒兮山之脊，拨草寻途愁径窄。当头隐叠翠嶂凡几重，两面削成丹崖约千尺。

苍茫四望无人家，饥肠辘辘何所觅食兮渴又无茶。

藤密畏逢蛇吐舌，风腥疑有虎磨牙。同人相顾色如墨，百尺竿头退不得。

麟也胡为走大荒，凤兮何苦寻荆棘。有时风落孟生帻，有时泥陷阮孚屐。

有时汗透左思衣，有时喘坐米颠石。山雨欲来云黯黮，路到难时须放胆。

昌黎不合哭华山，取笑千秋吾岂敢。体虽疲兮神则王，掉头已在青云上。

飞雪来吟谢客儿，长风吹送陶元亮。山高寺冷无人到，四时冰雪堆堂奥。

僧知客为观日来，预言晓霁当先报。我偕弟子卧禅室，迟明僧报日将出。

天边万道霞缤纷，山外平铺云浡潏。初吐赤若眉，继似朱涂额。

俄见碧牙璜，瞬成血色璧。楚王渡江萍实浮，狮子蹴空火球掷。

伟哉造化为大炉，铸出铜钲挂东峄。此行何异登岱宗，低头俯见海波裂。

山僧顾言此未足，雾消可见峨山曲。芙蓉城廓在眼前，江流如线缠巴蜀。

纵横平壤天府宽，坐见嘉禾黄转绿。群峰蛾伏不碍眼，始知井蛙自局促。

我闻此语心颜开，准拟看山不拟回。试登混元顶，再上会仙台。

鸡冠石上走一过，宝顶山头览九垓。眼界更无峰隔断，心光且与天徘徊。

天公真面未易露，勾留苦受白云锢。主人褰裳不肯住，余亦从之觅归路。

进易退难古所叹，此身恨不生羽翰。天梯无磴失栏杆，下视累累乱石乱。

乱石如锥起，摇摇行复止。履厚指尖长，一滑痛彻髓。

翠微直下坡路矗，风雨漫天雾迷目。绿草蒙茸踏作泥，前人方起后人仆。

衣裳湿尽无一乾，雨酿夏气成秋寒。飞鸟不见见应笑，昨何矫健今蹒跚。

自从行路无此苦，荒山谁与为宾主。兜鞋十步九艰辛，拄枝一摇三仰俯。

想是仙人厌客寻，不然山鬼敢余侮。道遇少年胡，采药上山隅。

感激顾盼间，弛担负余趋。下山投亲宿，红日照庭梧。

回瞻所过岭，雨气尚模糊。喟然长啸添神智，安见登高胜平地。

便使天门秩荡开，群仙转恐忧颠坠。刘伶荷锸自可埋，毕卓抱瓮何嫌醉。

忆我七上公车时，出云入云亦游戏。主人吾宗之耆英，新诗赠我如瑶琼。

天上绿章倘可奏，翻然亦欲骑长鲸。功成再访赤松子，相与蟠龙高处證前盟。

作者简介：王昌麟(1862年～1918年)，别名正豫，字瑞徵，柳街乡人。他敏慧过人，5岁其父授之以书，渐长即能赋诗作对。6岁丧父，家境日衰，其母张氏，尽售其田，以偿债所余，佃田耕作。王昌麟为人耿介，不苟取与，处世以诚，待人以礼，飘泊一生，才未竟用。民国7年(1918年)12月病逝，终年57岁。其遗著有《周官通释》《文学通论》(一名国文讲义)《晴翠山房文集》《惜斋文录》等共19卷。